Z.Orucov. Təşəkkür edirəm. Hörmətli Ziyafət müəllim, hörmətli həmkarlar! Biz bu məruzəni artıq 7 ildir ki, dinləyirik və heç şübhəsiz ki, bunun əsasında ölkədə insan haqlarının ümumi durumu haqqında daha dəqiq mövqelər formalaşır. Eyni zamanda, bir sıra məsələlərlə bağlı parla-ment üzvlərinin təklifləri, tövsiyələri, fikirləri səslənir ki, düşünürəm, hər növbəti il onların üzərində hesabat daha da təkmil hazırlanmalıdır. Şübhəsiz ki, biz bu məruzəyə ümumilikdə qiymət veririk. Bunun nəticəsi olaraq nə hər hansı bir qərar formalaşıb ombudsman təsisatının fəaliyyəti qiymətləndirilir, nə də burada qoyulmuş məsələlərlə bağlı başqa xarakterli hüquqi nəticələr çıxarılır. O baxımdan ki, sonra hər hansı bir qurumun, instansiyanın fəaliyyətindəki problemlərin nəticəsi olaraq parlament ona bir etimadsızlıq ifadə etmir və sair. Ona görə düşünürəm ki, biz, ümumiyyətlə, bu məsələnin dəqiq məntiqi nəticəsini tapmalıyıq.